روسیه د افغان چارواکو له 'بې بنسټه تورونو' اندیښمنه ده
په کابل کې د روسیې سفارت د افغان چارواکو هغه ادعاوې رد کړې چې وايي روسیه له طالبانو سره مرستې کوي.
د ځینو افغان چارواکو پرله پسې تورونو او نیوکو چې ګواکې مسکو له طالب جنګیالیو سره تجهیزاتي مرستې کوي، په کابل کې د روسیې سفارت اندیښمن کړی دی. سفارت په یوې اعلامی کې ویلي چې دا "ادعاوې واقعیت نلري او بې بنسټه دي". په دې وروستیو ځینو افغان چارواکو ادعا کړې وه چې د وسله والو طالبانو په لیکو کې یو شمېر روسان د ډاکټرانو او انجینرانو په جامه کې لیدل شوي دي. په کابل کې د روسیې سفارت په ځانګړي ډول د کندهار د امنیې قومندان جنرال رازق، د اروزګان د امنیې قومندان جنرال سنګري او د ۲۱۵ قول اردو د مشر جنرال احمدزي هغه تورونه رد کړي چې وايي د طالبانو په لیکو کې روسیي مشاوران فعالیت کوي. څو ورځې مخکې د بلخ والي عطا محمد نور په یوه غونډه کې طالبان په څو برخو ووېشل او وویل چې هر هېواد د وسله والو طالبانو یوه ډله تمویلوي. که څه هم ښاغلي نور د روسیې نوم وانخیست خو وویل چې یو شمېر ناپېژندل شوې الوتکې په شمال کې طالبانو ته مرستې رسوي. د روسیې سفارت دا ډول تورونه رد کړي او ویلي دي چې باید د ناپېژندل شویو الوتکو په اړه له هغو خلکو پوښتنې وشي چې د افغانستان د هوايي حریم کنترول یې په لاس کې دی. خو له دې هر څه سره سره افغان حکومت په رسمي ډول دغه ادعاوې نه دي تاید کړي. د افغانستان د بهرنیو چارو وزارت دا خبره کړې ده چې له پاکستان پرته تقریبآ نور ټول ګاونډیان له افغانستان سره ښه روابط لري. په همدې حال کې د امریکا د دفاعي استخباراتو د ادارې مشر ونسن ستیورټ د امریکا قانون جوړوونکو ته ویلي سره له دې چې له طالبانو سره د روسیې د مرستې نښې نښانې لیدل شوي، خو لا امریکايي چارواکو کوم فزیکي شواهد نه د موندلی. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.